নন্দিত কথাসাহিত্যিক হুমায়ূন আহমেদের জন্মদিন উপলক্ষে বিশেষ অনুষ্ঠানমালার আয়োজন করেছে মাছরাঙা টেলিভিশন। হুমায়ূন আহমেদের সহধর্মিণী মেহের আফরোজ শাওনের উপস্থাপনায় ‘বহুমাত্রিক হুমায়ূন’ প্রচার হবে আজ রাত ৮টায়। এতে অতিথি হিসেবে উপস্থিত থাকবেন সব্যসাচী লেখক সৈয়দ শামসুল হক। তাঁরা সাহিত্য, নাটক ও চলচ্চিত্রে হুমায়ূন আহমেদের নানামাত্রিক সৃষ্টিকর্ম নিয়ে আলোচনা করবেন। সেই সঙ্গে যোগ হবে অধ্যাপক সৈয়দ মনজুরুল ইসলাম, অভিনেতা তারিক আনাম খান এবং সংগীতশিল্পী সুবীর নন্দীর কথা। তাঁরা নিজ নিজ অভিজ্ঞতা থেকে হুমায়ূন আহমেদ সম্পর্কে বর্ণনা করবেন। আরও থাকছে হুমায়ূন আহমেদের দুই শিশুপুত্র নিষাদ ও নিনিতের একান্ত কথা। অনুষ্ঠানটি প্রযোজনা করেছেন আবুল হোসেন খোকন। তাছাড়াও দুপুর ২টা ৩০ মিনিটে চলচ্চিত্রের গানের অনুষ্ঠান ‘ফেয়ার অ্যান্ড লাভলী সিনে টিউন’-এ থাকছে হুমায়ূন আহমেদ পরিচালিত বিভিন্ন চলচ্চিত্রের গান নিয়ে অনুষ্ঠান। কথাসাহিত্যিক হুমায়ূন আহমেদের একান্ত সাক্ষাৎকার ‘মিসির আলীর সঙ্গে একদিন’ প্রচার হবে বিকাল ৩টা ২ মিনিটে। থাকছে বারী সিদ্দিকীর পরিবেশনায় সংগীতানুষ্ঠান ‘নক্ষত্রের রাত’ প্রচারিত হবে বিকাল ৫টা ২ মিনিটে।